Per quin motiu les reserves hoteleres han de ser de com a mínim 24h?
Aquesta mateixa pregunta se la van formular Christian Rodríguez i Guillermo Gaspart l'any 2011 i cap dels dos va saber trobar una raó de pes que la justifiqués.
Per això van decidir crear Byhours, la primera plataforma online de reserves d'hores d'hotel a nivell internacional.
Amb paquets de 3, 6 i 12 hores, permet reservar en qualsevol moment del dia unes hores d'hotel pagant només pel temps que fas ús de l'habitació.
Byhours, creada a Barcelona i amb seu a la capital catalana, compta amb una plantilla de 43 professionals, opera a un total de 26 països i té presència a gairebé 500 ciutats.
Entre els objectius de l'empresa hi ha implantar-se als Estats Units i seguir creixent a Amèrica Llatina.
Quina ha estat l'evolució de "Byhours"?
Byhours comença el 2012 amb una aposta nova per al públic local de Barcelona, després de l'èxit d'aquesta fase inicial i test, vam ampliar el nostre mercat a les principals ciutats i resta d'Espanya.
Des de fa dos anys estem apostant i duent a terme un fort creixement internacional del servei a 3 continents, més de 25 països i 600 destinacions.
La tendència és seguir expandint el concepte i seguir liderant-lo.
Teniu previst facturar 6 milions d'euros el 2018.
Com us expliqueu aquest creixement?
Aquest creixement ve donat per l'evolució i maduresa, però en gran mesura per l'ampliació de la nostra oferta.
Hem sumat més hotels a la nostra plataforma, ja comptem amb més de 3.000, i sobretot hem crescut geogràficament a les principals capitals d'Europa, Llatinoamèrica i Orient Mitjà.
Opereu a un total de 26 països i gairebé 500 ciutats... voleu ser un servei global?
Byhours neix amb el cap als núvols i els peus a terra.
La nostra proposta té ambició i escala global, però sempre basant-nos en l'eficiència i el sentit comú.
Quin és el vostre client potencial?
Byhours s'orienta a viatgers de negocis internacionals entre reunions i escales aèries.
La nostra xarxa hotelera està estratègicament localitzada per oferir microestàncies d'hotel a prop dels principals aeroports, estacions de transport, centres de negocis i centres urbans.
Complementàriament, veiem un gran potencial en l'ús urbà de tot client experiencial i d'oci que busca noves experiències a la seva ciutat i fa ús d'una habitació d'hotel durant algunes hores per gaudir de totes les instal·lacions i serveis (piscina, spa, terrassa...) com un client normal.
Tot i que els usos no es limiten a aquests.
Per exemple, hem detectat que molts familiars de persones hospitalitzades utilitzen el servei per refrescar-se a prop de l'hospital quan els acompanyen, o fins i tot autònoms i freelancers que troben un hotel amb una sala de reunions i bona connexió WIFI i tots els serveis necessaris per seguir sent productius allà on vagin.
En quin país teniu més bona acceptació i per què?
L'acceptació és pràcticament la mateixa a nivell usuari a tots els països en els quals operem.
Pel que fa al producte, sens dubte aquells països en què els seus hotels tenen una concepció més oberta de l'hoteleria i busquen major rendibilitat per al seu negoci, són els que millor entenen el nostre producte.
I el que més us està costant i per què?
M'atreviria a dir que Holanda, i em baso en la nostra experiència fins a dia d'avui.
Sembla que el sector allà encara és més conservador, pot ser per afluència turística, sens dubte és una mentalitat que s'anirà modelant.
Teniu dissenyat un pla d'expansió pels propers anys?
Sí, a Byhours comptem amb un pla estratègic d'expansió a 18 mesos per consolidar els nostres principals mercats a Europa i Amèrica Llatina i iniciar l'expansió i obertura del nostre model als Estats Units.
Amb quins objectius l'heu dissenyat?
D'una banda, seguir oferint flexibilitat als nostres usuaris i clients així com als potencials i nous.
De l'altra, i molt important, convertir-nos en un partner estratègic del sector hoteler a nivell mundial, ja que som els seus aliats.
Som l'única OTA que els ofereix un ingrés addicional, és a dir, la possibilitat d'oferir un producte que ells no ofereixen a la seva pròpia web, per tant no competim amb ells.
I amb ganes de implantar Byhours als Estats Units...
Som molt conscients que no ens podem equivocar, per això anem sobre segur.
No ho farem si no tenim els recursos suficients.
Per això serà clau la ronda de finançament que teniu planificada per aquest any?
En qualsevol cas, Byhours, com moltes startups, sempre està en contacte i en recerca contínua d'inversors, aquests són els que ens marquen la velocitat amb què obrim el nostre producte a nous mercats.
Tampoc volem oblidar noves destinacions, de manera que Àsia també formarà part en un futur dels nostres plans d'expansió.
Penses que Byhours pot donar resposta a una nova manera de fer turisme?
Byhours és un complement, busquem cobrir una necessitat puntual com la que poden tenir milions de viatgers.
Sens dubte del que estic segur és que som una nova manera de generar ingressos per a la indústria.
Per a aquesta, les habitacions que estan buides són el gran repte.
A Byhours no reduïm el preu de l'habitació sinó que posem al mercat un producte totalment nou.
La gent accepta i entén que dues nits no poden costar el mateix que una; de la mateixa manera que 3h no són, ni haurien de ser 24h.
El nostre principal competidor és el desconeixement del servei i les percepcions precipitades.
Quin futur preveus a l'empresa?
Ens faria especial il·lusió poder liderar des de Barcelona, ciutat referent en el turisme i la innovació, la revolució en el sector pel que fa als conceptes de flexibilitat i personalització.